CELEX: 32021D0219(01)
Language: lt
Date: 1606262400000
Title: Sprendimas dėl nuolatinių kolegijų 2021/C 59/07

2021 2 19   
               
               
                  LT
               
               
                  Europos Sąjungos oficialusis leidinys
               
               
                  C 59/8
               
            
         Sprendimas dėl nuolatinių kolegijų
         (2021/C 59/07)
         EUROPOS PROKURATŪROS KOLEGIJA,
         Atsižvelgiant į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (1) (toliau – Europos prokuratūros reglamentas), ypač į jo 10 straipsnio 1 dalį,
         atsižvelgiant į 2020 m. spalio 12 d. Europos prokuratūros kolegijos priimtas vidaus darbo tvarkos taisykles (2) (toliau – VDT), ypač į jų 15 ir 16 straipsnius,
         kadangi:
         
                     (1)
                  
                  
                     Europos prokuratūra turėtų įsteigti nuolatines kolegijas, kurios stebėtų Prokuratūros atliekamus tyrimus ir baudžiamąjį persekiojimą ir jiems vadovautų, taip pat užtikrintų tyrimų ir baudžiamojo persekiojimo koordinavimą tarpvalstybinėse bylose ir Kolegijos priimtų sprendimų įgyvendinimą;
                  
               
                     (2)
                  
                  
                     Europos prokuratūros VDT nustatyta, kad Kolegija turi priimti sprendimą, kuriuo nustatomas nuolatinių kolegijų skaičius, sudėtis ir kompetencijų padalijimas, taip pat išsamios jų posėdžių organizavimo taisyklės;
                  
               
                     (3)
                  
                  
                     be to, reikia priimti išsamias taisykles, kad būtų įgyvendinami Europos prokuratūros reglamente ir VDT nustatyti principai, pagal kuriuos nuolatinėms kolegijoms paskirstomos bylos. Šios taisyklės turėtų būti grindžiamos atsitiktinio bylų skyrimo ir tolygaus darbo krūvio paskirstymo nuolatinėms kolegijoms principais;
                  
               
                     (4)
                  
                  
                     kadangi reikia atsižvelgti į tai, kad Europos prokuratūrai pradėjus veikti gali būti šio sprendimo praktinio taikymo pokyčių, Kolegija turėtų atidžiai stebėti jo taikymą ir vertinti jo poveikį, kad nustatytų, ar ateityje reikės daryti pakeitimų,
                  
               NUSPRENDĖ:
         
            1 straipsnis
            Dalykas ir taikymo sritis
            Šiuo sprendimu įgyvendinamas Vidaus darbo tvarkos taisyklių 15 straipsnis. Juo įsteigiamos Europos prokuratūros nuolatinės kolegijos, nustatomas jų skaičius ir kompetencijos pasidalijimo ir bylų paskirstymo taisyklės.
         
         
            2 straipsnis
            Nuolatinių kolegijų įsteigimas
            
               1.   Įsteigiama penkiolika nuolatinių kolegijų. Jos žymimos eilės numeriu nuo vieno iki penkiolikos.
            
            
               2.   Pagal VDT 16 straipsnio 3 dalį kiekvienas Europos prokuroras paskiriamas nuolatiniu vienos, dviejų ar trijų nuolatinių kolegijų nariu. Europos prokurorą skiriant vienos ar kelių nuolatinių kolegijų nariu atsižvelgiama į numatomą to Europos prokuroro darbo krūvį ir šiuos kriterijus:
               
                           a)
                        
                        
                           jo prižiūrimų bylų skaičių ir susijusias užduotis, kaip numatyta Europos prokuratūros reglamento 12 straipsnio 1 dalyje. Pirmojo paskyrimo atveju remiamasi numatomu bylų pirmaisiais Europos prokuratūros veiklos metais skaičiumi;
                        
                     
                           b)
                        
                        
                           Europos deleguotųjų prokurorų, kurių veiklą jis koordinuoja, skaičių, kaip numatyta VDT 34 straipsnyje;
                        
                     
                           c)
                        
                        
                           kitas konkrečias užduotis, už kurias jis yra atsakingas ir kurios jam paskirtos pagal Europos prokuratūros reglamentą arba VDT.
                        
                     
            
               3.   Be to, kai daugiau nei vienos nuolatinės kolegijos nariais skiriami Europos vyriausiojo prokuroro pavaduotojai, dar atsižvelgiama į darbo krūvį, tenkantį jiems vykdant pareigas pagal Europos prokuratūros reglamento 11 straipsnio 2 ir 3 dalis.
            
            
               4.   Europos vyriausiasis prokuroras ir kiekvienas Europos vyriausiojo prokuroro pavaduotojas pirmininkauja nuolatinėms kolegijoms, kurių nuolatiniai nariai jie yra.
            
         
         
            3 straipsnis
            Nuolatinių kolegijų posėdžiai
            
               1.   Paprastai per kalendorinį mėnesį kiekviena nuolatinė kolegija surengia ne mažiau kaip du posėdžius. Šių posėdžių datas nuolatinės kolegijos pirmininkas nustato ne vėliau kaip prieš 15 dienų.
            
            
               2.   Nuolatinės kolegijos pirmininkas prireikus gali šaukti papildomus posėdžius. Papildomi posėdžiai šaukiami iš anksto, likus bent penkioms darbo dienoms. Skubos atvejais posėdžiai gali būti šaukiami iš karto, kai tik juose gali dalyvauti nuolatiniai nariai ir atitinkamas prižiūrintis Europos prokuroras, bet ne vėliau kaip likus trims dienoms.
            
            
               3.   Nuolatinių kolegijų posėdžiai – išskyrus skubos atvejus ir pasikonsultavus su Europos vyriausiuoju prokuroru – nevyksta tuo pačiu metu kaip Kolegijos posėdžiai. Sušaukus posėdį tuo pačiu metu kaip Kolegijos posėdis, nuolatinės kolegijos pirmininkas jo laiką pakeičia.
            
            
               4.   Skirdamas nuolatinės kolegijos posėdžių datas pirmininkas užtikrina koordinavimą su tos kolegijos nuolatiniais nariais, atitinkamais prižiūrinčiais Europos prokurorais ir 7 straipsnyje nurodytais Centrinio biuro darbuotojais.
            
         
         
            4 straipsnis
            Bylų paskirstymas nuolatinėms kolegijoms
            Nuolatinėms kolegijoms paskirstant bylas VDT 32 straipsnio 5 dalyje, 41 straipsnio 3 dalyje, 42 straipsnio 1 dalyje, 47 straipsnio 2 dalyje, 50 straipsnio 2 dalies antroje pastraipoje, 51 straipsnio 3 dalyje ir 59 straipsnio 4 dalyje numatytais atvejais laikomasi šių taisyklių:
            
                        a)
                     
                     
                        pradėjus bylą, Europos prokuratūros bylų valdymo sistemoje ji atsitiktine tvarka paskiriama nuolatinei kolegijai;
                     
                  
                        b)
                     
                     
                        tam, kad Europos vyriausiasis prokuroras galėtų įvertinti, ar reikia imtis priemonių pagal VDT 19 straipsnio 3 dalį, jam pranešama, jei nuolatinei kolegijai priskirtų bylų skaičius yra 10 proc. didesnis už vidutinį kiekvienai nuolatinei kolegijai priskirtų bylų skaičių.
                     
                  
         
            5 straipsnis
            Laikinas naujų bylų neskyrimas
            Siekiant užtikrinti veiksmingą Europos prokuratūros veiklą ir tolygų darbo krūvio paskirstymą nuolatinėms kolegijoms, vadovaudamasis VDT 19 straipsnio 3 dalimi Europos vyriausiasis prokuroras gali tam tikram laikotarpiui sustabdyti naujų bylų skyrimą vienai ar kelioms nuolatinėms kolegijoms.
         
         
            6 straipsnis
            Bylų perskirstymas
            Taikant VDT 32 straipsnio 5 dalį, kai Europos vyriausiasis prokuroras nusprendžia perduoti bylos priežiūrą Europos prokurorui iš kitos valstybės narės nei ta, kurioje dirba Europos deleguotasis prokuroras, ir tas Europos prokuroras yra stebėseną vykdančios nuolatinės kolegijos nuolatinis narys, byla nedelsiant paskiriama kitai nuolatinei kolegijai.
         
         
            7 straipsnis
            Parama nuolatinėms kolegijoms
            
               1.   Siekiant paremti nuolatinių kolegijų veiklą pagal Europos prokuratūros reglamentą, joms skiriami derami Europos prokuratūros žmogiškieji ištekliai.
            
            
               2.   Paskirti darbuotojai padeda nuolatinės kolegijos pirmininkui, be kita ko, rengiant darbotvarkę, posėdžių protokolus, ruošiant dokumentus prieš posėdžius ir registruojant nuolatinės kolegijos priimtus sprendimus bylų valdymo sistemoje.
            
            
               3.   Atsižvelgiant į turimus išteklius, skiriant darbuotojus paskirtajai nuolatinei kolegijai užtikrinama stabili ir ilgalaikė parama.
            
         
         
            8 straipsnis
            Kolegijai nepriklausančių asmenų dalyvavimas
            
               1.   Be Reglamento dėl Europos prokuratūros 10 straipsnio 9 dalyje nurodytų asmenų, nuolatinės kolegijos pirmininkas, pasikonsultavęs su nuolatiniais nariais ir atitinkamu prižiūrinčiu Europos prokuroru, į nuolatinės kolegijos posėdį konkrečiais darbotvarkės klausimais gali pakviesti bet kurį Centrinio biuro narį, Europos deleguotąjį prokurorą arba Europos prokuratūros darbuotoją, jei to reikia, kad nuolatinė kolegija galėtų priimti sprendimą.
            
            
               2.   Tuo pačiu tikslu išimtiniais atvejais, jei tai neprieštarauja taikytinoms Sąjungos ar nacionalinės teisės nuostatoms, nuolatinės kolegijos pirmininkas, pasikonsultavęs su nuolatiniais nariais, atitinkamu prižiūrinčiu Europos prokuroru ir, prireikus, bylą tiriančiu Europos deleguotuoju prokuroru, į nuolatinės kolegijos posėdį gali pakviesti bet kurį kitą asmenį.
            
            
               3.   Pagal 1 ir 2 dalis pakviesti asmenys jokiomis aplinkybėmis negali dalyvauti svarstant nuolatinės kolegijos sprendimą.
            
            
               4.   Dėl pagal šį straipsnį pakviestų asmenų kilusios administracinės išlaidos padengiamos iš Europos prokuratūros biudžeto. Jei dėl kvietimo kyla išlaidų, apie kvietimus pagal šį straipsnį pranešama administracijos direktoriui.
            
         
         
            9 straipsnis
            Vertinimas
            Po šešių mėnesių nuo datos, nustatytos pagal Europos prokuratūros reglamento 120 straipsnio 2 dalį, Kolegija įvertina šio sprendimo poveikį Europos prokuratūros darbo veiksmingumui.
         
         
            10 straipsnis
            Įsigaliojimas
            Sprendimas įsigalioja tą dieną, kai jį priima Kolegija.
         
         
            Priimta Liuksemburge 2020 m. lapkričio 25 d.
            
               
                  Kolegijos vardu
               
               Laura Codruța KÖVESI
               
                  Europos vyriausioji prokurorė
               
            
         
         
            (1)  OL L 283, 2017 10 31, p. 1.
         
            (2)  OL C 22, 2021 1 21, p. 3.